CELEX: C2004/262/108
Language: fi
Date: 2004-10-23 00:00:00
Title: Asia T-360/04: FG Marine S.A.:n 2.9.2004 Euroopan yhteisön komissiota vastaan nostama kanne

23.10.2004   
            
            
               FI
            
            
               Euroopan unionin virallinen lehti
            
            
               C 262/59
            
         FG Marine S.A.:n 2.9.2004 Euroopan yhteisön komissiota vastaan nostama kanne
   (Asia T-360/04)
   (2004/C 262/108)
   Oikeudenkäyntikieli: ranska
   FG Marine S.A., kotipaikka Roissy (Ranska), on nostanut 2.9.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajana on asianajaja Marie-Aline Michel, prosessiosoite Luxemburgissa.
   Kantaja vaatii, että ensimmäisen oikeusasteen tuomioistuin:
   
               —
            
            
               velvoittaa komission, joka on sopimussuhteen ulkopuolisessa vastuussa kantajaan nähden sen tehtyä 8.9.1999 päätöksen 2000/513/EY Ranskan Stardust Marinelle myöntämistä tuista (EYVL L 206, s. 6), korvaamaan kantajalle aiheutuneen vahingon, ja toteaa, että vahingonkorvauksen, jota kantaja voi perustellusti vaatia, on oltava vähintään 200 000 000 Ranskan frangia (30 489 803, 44 euroa).
            
         Oikeudelliset perusteet ja pääasialliset perustelut:
   Esillä olevassa asiassa kantajana oleva yhtiö, joka on enemmistöosakas Stardust Marine -yhtiössä, vaatii sopimussuhteen ulkopuolisen yhteisön vastuun toteamista sillä perusteella, että se on kärsinyt vahingon, joka on aiheutunut komission 8.9.1999 tekemästä päätöksestä, jossa osakepääoman korottaminen, korottoman lainan maksaminen ja pääomarakenteen vahvistaminen, jotka Consortium de Réalisation (CDRE) on toteuttanut Stardust Marinessa yrityksen kannattavuuden palauttamisesta laaditun suunnitelman puitteissa, on todettu yhteismarkkinoille soveltumattomiksi ja määrätty samalla palautettaviksi.
   Edellä mainittuun päätökseen sisältynyt palauttamisvelvollisuus aiheutti Stardust Marinen konkurssihakemuksen, jonka seurauksena kantajan suorittama rakenneuudistus jäi vaikutuksettomaksi.
   Vaatimustensa tueksi FG Marine korostaa ensinnäkin, että esillä olevan riidan kohteena oleva päätös, joka on kumottu yhteisöjen tuomioistuimen asiassa C-482/99, Ranska vastaan komissio, 16.5.2002 antamassa tuomiossa (1), loukkasi yksityisen sijoittajan periaatetta. Tekemällä kyseisen päätöksen komissio ei myöskään huomioinut kyseisen ajanjakson olosuhteita ja se ei pitänyt Credit Lyonnaisia ja tämän tytäryhtiöitä Stardust Marinen osakkeenomistajina vaan sen pankkiireina. Kyseessä olevassa päätöksessä ei kantajan mukaan myöskään lainkaan huomioitu Stardust Marinen kannattavuuden palautumisen mahdollisuuksia.
   
      (1)  Kok. 2002, s. I-4397.